**Državni proračun 2024**

**Kako polnimo proračun in za kaj namenjamo vaš denar?**

Pripravo proračuna za leto 2024 so zaznamovale negotove razmere, povezane z dogodki po svetu in vztrajno inflacijo, predvsem pa vremenske ujme in odprava njihovih posledic.

V letu 2024 načrtujemo 14 milijard evrov prihodkov. Odhodki bodo po načrtih dosegli 16,2 milijarde evrov. S temi sredstvi bomo gospodinjstvom, občinam in gospodarstvu pomagali tudi pri obnovi po poplavah. Pri tem nam bodo v pomoč tudi evropska sredstva.

Proračunski primanjkljaj bo znašal 2,2 milijarde evrov oziroma 3,3 odstotka bruto domačega proizvoda.

**Za kaj denar porabimo – proračunski odhodki**

**(v milijonih evrov)**

Izobraževanje in šport 2.483

Varnost 1.892

Socialna varnost 1.691

Intervencijski programi 1.534

Pokojninsko varstvo 1.358

Ekonomska in zunanja politika, javna uprava 1.226

Promet in infrastruktura 1.026

Servisiranje javnega dolga 827

Zdravje 784

Plačila v EU 719

Okolje, prostor in energija 712

Kmetijstvo 641

Znanost in informacijska družba 537

Trg dela 318

Kultura in civilna družba 290

Podjetništvo in konkurenčnost 188

Odhodki skupaj 16.227

**Zdravje**

Za zagotavljanje hitrejšega in učinkovitejšega dostopa bolnikov do zdravnikov in bolnišnične oskrbe leta 2024 namenjamo 784 milijonov evrov. Od tega s 424 milijoni evrov omogočamo zdravstveno oskrbo državljankam in državljanom, s 101 milijonom evrov financiramo pripravništvo zdravstvenih delavcev in sodelavcev, z 99 milijoni evrov investicije v bolnišnično in specialistično oskrbo, s 47 milijoni evrov pa zdravstveno oskrbo nezavarovanim in socialno ogroženim. Večino zdravstvenih storitev sicer financira Zavod za zdravstveno zavarovanje Slovenije.

**Znanost in inovacije**

S 537 milijoni evrov financiramo znanstvene raziskave ter spodbujanje in sodelovanje slovenskih raziskovalcev z drugimi v Evropi, saj želimo, da je slovenska znanost čim bolj mednarodno prepoznavna. Osredotočamo se na razvoj mladih znanstvenikov, da jim zagotovimo dobre možnosti za rast in krepitev znanja.

**Pomoč ob naravnih nesrečah in drugih nepredvidenih dogodkih**

V proračunu je za pomoč ob naravnih nesrečah in drugih izrednih dogodkih predvidenih 1,5 milijarde evrov, in sicer 1,1 milijarde evrov za obnovo po nedavnih poplavah in plazovih, 100 milijonov evrov pa za blaženje posledic draginje, predvsem zaradi dražjih energentov. Razliko predstavlja rezerva za nepredvidene namene.

**Izobraževanje in šport**

Iz državnega proračuna v letu 2024 za izobraževanje in šport namenjamo 2,5 milijarde evrov. S tem omogočamo delovanje šol in fakultet ter osebni in poklicni razvoj mladih. Podpiramo športne aktivnosti in vlagamo v športna igrišča, telovadnice, plavalne bazene in atletske steze.

**Kako denar zberemo – glavni proračunski prihodki**

**(v milijonih evrov)**

Davek na dodano vrednost 5.375

Dohodnina 1.896

Trošarine 1.561

Davek od dohodkov pravnih oseb 1.484

Prejeta sredstva EU 1.464

Drugi prihodki 1.357

Nedavčni prihodki 869

Prihodki skupaj 14.006

**Socialna varnost in pokojninsko varstvo**

Socialni varnosti namenjamo 1,7 milijarde evrov, največ za družinske prejemke in starševska nadomestila (625 milijonov evrov), denarno socialno pomoč (250 milijonov evrov), delovanje centrov za socialno delo, varstveno-delovnih centrov in zavodov za usposabljanje (140 milijonov evrov), varstveni dodatek (63 milijonov evrov), varstvo vojnih invalidov, veteranov in žrtev vojnega nasilja (64 milijonov evrov), prehrano učencev, dijakov in študentov (70 milijonov evrov) ter štipendije (75 milijonov evrov). Za dodatno financiranje pokojninske blagajne namenjamo 1,4 milijarde evrov.

**Okolje, prostor in energija**

Od 712 milijonov evrov načrtujemo največ za varovanje okolja, vodovodna omrežja, čistilne naprave in odlagališča odpadkov, in sicer 587 milijonov evrov. Sredstva namenjamo tudi za prehod na zeleno, bolj okolju prijazno gospodarstvo ter ohranjanje gozdov, vodnih virov in pestrosti živalskega in rastlinskega sveta. Podpiramo učinkovito porabo energije in zagotavljamo sredstva za postavitev sončnih elektrarn.

**Prometna infrastruktura**

Za razvoj prometne infrastrukture namenjamo milijardo evrov. Ključna bodo vlaganja v nadgradnjo in posodobitev železniške infrastrukture (476 milijonov evrov) ter v vzdrževanje in izgradnjo cest (272 milijonov evrov). 212 milijonov evrov je zagotovljeno za uporabo okolju prijaznih načinov prevoza s ciljem zmanjšanja onesnaževanja zraka in prometnih zastojev.

**Investicije**

Vlagamo predvsem v obnovo mostov, vodovodov in druge javne infrastrukture, ki je bila poškodovana v vremenskih ujmah, nadaljevala se bosta projekta gradnje nove veterinarske fakultete in nove infekcijske klinike v Ljubljani, gradijo pa se tudi najemna stanovanja v več slovenskih krajih, s čimer zagotavljamo skladnejši regionalni razvoj Slovenije. V ta namen gradimo in posodobljamo tudi prometno infrastrukturo.

Za investicije, s katerimi prispevamo tudi h gospodarski rasti, namenjamo tako proračunska kot evropska sredstva. Samo iz državnega proračuna v letu 2024 zanje namenjamo dve milijardi evrov oziroma 12 % državnega proračuna.

**Gibanje sredstev, namenjenih za investicije po letih**

**(v milijonih evrov)**

2014 1.164

2015 1.365

2016 528

2017 605

2018 822

2019 938

2020 911

2021 1.238

2022 1.669

2023 2.202

2024 1.981 (načrtovano)

Podrobnejše informacije o porabi proračunskih sredstev lahko spremljate v

interaktivnem grafičnem prikazu ključnih podatkov državnega proračuna na spletni strani https://proracun.gov.si.

Objava proračuna in kontakti: <https://www.gov.si/teme/sprejetiproracun/>

Posebna spletna stran o poplavah: <https://www.gov.si/zbirke/projekti-in-programi/ukrepi-drzave-za-pomoc-po-poplavah/>